PTT ออกกรีนบอนด์ 3 ปี ผลตอบแทน 2.25% เสนอขาย 20-23 ก.ค.นี้
PTT ออกกรีนบอนด์ 3 ปี ผลตอบแทน 2.25% เสนอขาย 20-23 ก.ค.นี้
8 ก.ค. 2563

นายอรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT เปิดเผยว่า ปตท.ยื่นแบบแสดงรายการข้อมูลการเสนอขายตราสารหนี้และร่างหนังสือชี้ชวนต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ชนิดระบุชื่อผู้ถือ ไม่ด้อยสิทธิ ไม่มีหลักประกัน และมีผู้แทนผู้ถือหุ้นกู้ ภายใต้โครงการตราสารหนี้ (Medium Term Note Programหรือ MTN Program) จำนวน 2 รุ่น
ประกอบด้วย หุ้นกู้เพื่ออนุรักษ์สิ่งแวดล้อมหรือกรีนบอนด์ อายุ 3 ปี อัตราผลตอบแทน 2.25% ต่อปี และหุ้นกู้อายุ 7 ปี ผลตอบแทน 2.85% ต่อปี โดยได้รับอนุญาตจากสำนักงาน ก.ล.ต. และแบบแสดงรายการข้อมูลฯ และร่างหนังสือชี้ชวนมีผลใช้บังคับแล้ว
สำหรับหุ้นกู้ดังกล่าว ได้รับการจัดอันดับความน่าเชื่อถือที่ระดับ AAA(tha) จากบริษัท ฟิทช์ เรทติ้งส์ (ประเทศไทย) จำกัด เมื่อวันที่ 14 เมษายน 2563 โดยเป็นอันดับเครดิตสูงสุดสำหรับตราสารหนี้ที่ออกในประเทศไทย
ทั้งนี้ ปตท. จะให้สิทธิกับผู้ถือหุ้นกู้เดิมของ ปตท. (8 รุ่นที่ครบกำหนดไถ่ถอนไปแล้วระหว่างปี 59-62 ซึ่งสามารถตรวจสอบสิทธิผ่านทาง Website: https://pttdebenturegw.pttplc.com/bondrightchecking ได้ระหว่างวันที่ 8-20 ก.ค.63) ในการจองซื้อหุ้นกู้เฉพาะรุ่นอายุ 7 ปี ในวันที่ 20 ก.ค.63
และจะเปิดจำหน่ายหุ้นกู้กรีนบอนด์ อายุ 3 ปี และหุ้นกู้อายุ 7 ปี ให้กับผู้ลงทุนประชาชนทั่วไป ในระหว่างวันที่ 21-23 ก.ค.63 โดยมีรายละเอียดดังนี้
– 20 ก.ค.63 วันเปิดจองซื้อ หุ้นกู้ อายุ 7 ปี สำหรับผู้ลงทุนประชาชนทั่วไปซึ่งเป็นผู้ถือหุ้นกู้เดิม (จองซื้อไม่เกิน 1 ล้านบาทต่อรายต่อธนาคาร)
– 21-23 ก.ค.63 วันเปิดจองซื้อ กรีนบอนด์ อายุ 3 ปี สำหรับผู้ลงทุนประชาชนทั่วไป (จองซื้อไม่เกิน 1 ล้านบาทต่อรายต่อธนาคาร) และ หุ้นกู้ อายุ 7 ปี สำหรับผู้ลงทุนประชาชนทั่วไป
ทั้งนี้ ปตท.แต่งตั้งธนาคารพาณิชย์ 4 แห่ง ประกอบด้วย ธนาคารกรุงไทย ธนาคารกรุงศรีอยุธยา ธนาคารกสิกรไทย และธนาคารไทยพาณิชย์ เป็นผู้จัดการการจัดจำหน่ายหุ้นกู้
สำหรับวัตถุประสงค์ของการออกหุ้นกู้ในครั้งนี้จะนำไปใช้ในการลงทุน เป็นเงินทุนหมุนเวียน หรือเพื่อทดแทนเงินกู้ที่ครบกำหนด ส่วนการระดมทุนผ่านหุ้นกู้กรีนบอนด์ อายุ 3 ปีนั้น ปตท.จะนำไปใช้ลงทุนในโครงการเพื่อทรัพยากรธรรมชาติและสิ่งแวดล้อม ซึ่งเป็นหนึ่งในภารกิจเพื่อสร้างความยั่งยืนให้กับประเทศ ที่ ปตท. ให้ความสำคัญเป็นอย่างยิ่ง
อาทิ โครงการปลูกป่าเพื่อฟื้นฟูระบบนิเวศและลดภาวะโลกร้อน เพื่อดูแลป่าในระยะยาว และศูนย์เรียนรู้ของสถาบันปลูกป่าและระบบนิเวศ ปตท. โดยโครงการดังกล่าวจะสามารถช่วยดูดซับก๊าซคาร์บอนไดออกไซด์ ซึ่งเป็นสาเหตุให้เกิดสภาวะโลกร้อน เพิ่มพื้นที่ป่า และเพิ่มพื้นที่สีเขียวในเขตเมือง พร้อมเป็นส่วนหนึ่งในการร่วมพัฒนาคุณภาพชีวิตประชากรได้ ตามแนวทางการออกกรีนบอนด์ที่ได้รับการยอมรับในระดับมาตรฐานสากล
ทั้งนี้ ปตท. ถือเป็นบริษัทแรกในประเทศไทยที่ออกและเสนอขายกรีนบอนด์ให้กับผู้ลงทุนประชาชนทั่วไป ซึ่งทำให้ผู้ลงทุนฯ ได้มีส่วนร่วมในการอนุรักษ์สิ่งแวดล้อม นอกจากนี้ ปตท. ยังเป็นบริษัทแรกในโลกที่ได้รับ Certificate ด้านโครงการอนุรักษ์ป่า (Forest Conservation Project) จาก Climate Bonds Initiative (CBI) ซึ่งเป็นองค์กรอิสระระหว่างประเทศด้านสิ่งแวดล้อม มุ่งเน้นและให้ความสำคัญเรื่องการลงทุนเพื่อสนับสนุนสังคมและเศรษฐกิจแบบคาร์บอนต่ำ (Low Carbon) หรือการลดการปล่อยก๊าซเรือนกระจก
“เรามั่นใจว่าหุ้นกู้ของ ปตท. จะได้รับการตอบรับจากผู้ลงทุนเป็นอย่างดี โดยเฉพาะในช่วงเวลาที่ผู้ลงทุนแสวงหาโอกาสการลงทุนในบริษัทที่มีความมั่นคงสูงและดำเนินธุรกิจในอุตสาหกรรมที่มีศักยภาพในการเติบโตอย่างต่อเนื่อง รวมถึงเป็นกิจการที่ให้ความสำคัญในการรับผิดชอบต่อชุมชน สังคม และสิ่งแวดล้อม ปตท. ดำเนินธุรกิจตามหลักธรรมาภิบาลมุ่งสู่เป้าหมายการเจริญเติบโตอย่างยั่งยืนร่วมกับทุกภาคส่วน ขณะเดียวกัน ยังเป็นการลงทุนที่ให้ผลตอบแทนที่น่าพอใจ ภายใต้ความเสี่ยงที่จำกัด
ซึ่งสะท้อนผ่านอันดับความน่าเชื่อถือที่ระดับ AAA(tha) จากการจัดอันดับของ ฟิทช์ เรทติ้งส์ ซึ่งอันดับความน่าเชื่อถือนี้ จะให้กับผู้ออกหุ้นกู้หรือตราสารหนี้ที่คาดว่าจะมีความเสี่ยงในการผิดนัดชำระหนี้ต่ำที่สุด ในขณะที่ได้รับผลตอบแทนจากการลงทุนอย่างสม่ำเสมอตลอดอายุของหุ้นกู้อีกด้วย” นายอรรถพล กล่าว